**ELŐTERJESZTÉS**

**Szombathely Megyei Jogú Város Közgyűlésének 2025. június 19-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**I. Javaslat a SZOVA-Projekt Projektfejlesztési Kft.-vel kapcsolatos döntés meghozatalára**

A Közgyűlés a 132/2025. (IV. 30.) Kgy. számú határozatának 4. pontja szerint a Polgári Törvénykönyvről szóló 2013. évi V. törvény 3:133 §. (2) bekezdésében foglalt kötelezettségének eleget téve javasolta a SZOVA Nonprofit Zrt.-nek, hogy a SZOVA-Projekt Projektfejlesztési Kft. jogutód nélküli történő megszüntetéséhez szükséges intézkedéseket 2025. július 30. napjáig tegye meg.

A SZOVA Nonprofit Zrt. a 3/2025. (V. 22.) számú alapítói határozatában elhatározta a SZOVA-Projekt Projektfejlesztési Kft. jogutód nélkül történő megszűnését, illetve elrendelte az egyszerűsített végelszámolás megindítását, tekintettel arra, hogy a társaság tényleges tevékenységet már nem végez. A társaság egyszerűsített végelszámolással történő megszüntetésének jogszabályi akadály nincs.

Az egyszerűsített végelszámolás kezdő időpontja: 2025. június 1. Az eljárás során végelszámoló választására nem kerül sor, a végelszámolót terhelő feladatokat a cég vezető tisztségviselője, Kovács Cecília ügyvezető látja el.

Az alapítói határozat az előterjesztés 1. számú mellékletét képezi.

**II. Javaslat a Fogyatékkal Élőket és Hajléktalanokat Ellátó Közhasznú Nonprofit Kft.-vel kapcsolatos döntés meghozatalára**

Tájékoztatom a Tisztelt Közgyűlést, hogy 2025. április 14-én az Alaptörvény XV. cikk alapjogok biztosításáról szóló (5) bekezdése akként módosult, hogy a „fogyatékkal” szövegrész helyébe a „fogyatékossággal” szövegrész lépett. A FÉHE Nonprofit Kft. írásban javaslatot tett arra, hogy a társaság elnevezése legyen összhangban az Alaptörvénnyel, és a „Fogyatékkal élő” megnevezés helyébe a „Fogyatékossággal élő” megnevezés lépjen.

A társaság további kérése, hogy a mindennapi feladataik gyorsítása érdekében a cég rövidített elnevezése a Fogyatékkal Élőket és Hajléktalanokat Ellátó Nonprofit Kft.-ról FÉHE Nonprofit Kft.-ra kerüljön módosításra.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont aj) alpontja szerint, ha a gazdasági társaságban az önkormányzati tulajdonrész az 50 %-ot eléri, vagy meghaladja korlátolt felelősségű társaság esetében a társasági szerződés (alapító okirat) módosításáról a Közgyűlés dönt.

Javaslom a Tisztelt Közgyűlésnek, hogy a FÉHE Nonprofit Kft. névváltozását, illetve rövidített elnevezésének módosítását támogatni szíveskedjen.

**III. Javaslat a FALCO KC Szombathely Sportszolgáltató Kft.-vel kapcsolatos döntés meghozatalára**

Tájékoztatom a Tisztelt Közgyűlést, hogy a FALCO KC Szombathely Kft. ügyvezetőjének munkaszerződése 2025. június 30. napjával lejár, emiatt szükséges döntést hozni az ügyvezetői tisztség betöltéséről.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont af) alpontja szerint, ha a gazdasági társaságban az önkormányzati tulajdonrész az 50 %-ot eléri, vagy meghaladja korlátolt felelősségű társaság esetében az ügyvezető megválasztásáról, díjazásának megállapításáról a Közgyűlés dönt.

A FALCO KC Szombathely Sportszolgáltató Kft. ügyvezetőjének személyére és díjazására a Közgyűlés ülésén szóban kívánok javaslatot tenni.

**IV. Javaslat a Haladás 1919 Labdarúgó Kft.-vel kapcsolatos döntés meghozatalára**

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont am) alpontja szerint, ha a gazdasági társaságban az önkormányzati tulajdonrész az 50 %-ot eléri, vagy meghaladja, korlátolt felelősségű társaság esetében az üzleti terv elfogadásáról a Közgyűlés dönt.

Szombathely Megyei Jogú Város Közgyűlése a 381/2024. (XII. 19.) Kgy. sz. határozatában jóváhagyta a Haladás 1919 Labdarúgó Kft. 2025. évi üzleti tervét.

A társaság üzleti tervének módosítása indokolttá vált az alábbiak miatt:

Szombathely Megyei Jogú Város Önkormányzata a 2025. évi költségvetésében az őszi szezonra 25 millió Ft működési támogatást biztosít a társaságnak. Emellett a Kft. a Magyar Labdarúgó Szövetségtől is kap 27 millió támogatást.

Javaslom, hogy a társaság további működésének folyamatos biztosítása érdekében a Tisztelt Közgyűlés további 40 millió forint támogatást nyújtson a társaságnak azzal, hogy amennyiben az Önkormányzat közreműködésével szponzori támogatásban részesül a Kft., a szponzorációs támogatás összege az önkormányzati támogatás összegét csökkenti. Továbbá a társaság a következő év első felében 50 millió Ft önkormányzati támogatással számol.

Javaslom, hogy a Kft. ügyvezetőjét a Közgyűlés hatalmazza fel arra, hogy azon játékosokkal, akiknek a jövőbeni értékesítésére reális lehetőség van, több évre kössön szerződést úgy, hogy az nem jelenthet az többlettámogatási igényt a 2025. évi önkormányzati támogatáshoz viszonyítva.

A Haladás 1919 Labdarúgó Kft. ügyvezetője a társaság megalakulása óta javadalmazás nélkül látta el feladatait. Javaslom, hogy Keringer Zsolt díjazása 2025. július 1. napjától havi bruttó 225.000 Ft összegben kerüljön megállapításra.

A társaság 2025/2026. évi üzleti terve az előterjesztés 2. számú mellékletét képezi.

A Közgyűlés 12/2025. (I. 30.) Kgy. sz. határozatában javasolta, hogy az önkormányzat a Haladás 1919 Labdarúgó Kft.-ben meglévő 1 db 1 %-os, 30.000,- Ft névértékű üzletrészét Schäfer András részére, névértéken értékesítse. Az adásvételi szerződés aláírásra került. A Cégbíróság a változást bejegyezte, ezért szükséges a társaság létesítő okiratában a technikai módosítás átvezetése.

A társaság felügyelőbizottsága a Kft. üzleti tervét elfogadta, továbbá javasolja, hogy az ügyvezető javadalmazása havi bruttó 225.000,- Ft-ban kerüljön megállapításra.

**V. Javaslat a Savaria Turizmus Nonprofit Kft.-vel kapcsolatos döntés meghozatalára**

Tájékoztatom a Tisztelt Közgyűlést, hogy a Savaria Turizmus Nonprofit Kft. ügyvezetője a Közgyűlés jóváhagyását kérte az alább ismertetett pályázat benyújtásához.

A Nemzeti Kulturális Alap Közösségi Programok és Fesztiválok Kollégiuma 2025. május 28-án nyílt pályázatot hirdetett legalább 3 napos, minőségi művészeti fesztiválok megvalósítására. A pályázati altéma kódszáma: 506107/263.

A pályázat célja: olyan művészeti értéket létrehozó és bemutató kulturális fesztiválok megrendezésének támogatása, amelyek önálló koncepcióval és egyedi arculattal rendelkeznek, rendszeres időközönként, ismétlődően megrendezésre kerülnek, a kulturális értékközvetítést elsődleges elemnek tekintik, és magas színvonalon valósítják meg.

A társaság a 2025. évi Savaria Történelmi Karnevál (2025. augusztus 21-24.) megvalósítására kíván pályázatot benyújtani.

A pályázaton elnyerhető maximális összeg 10 millió forint. A pályázók részére előírt kötelező saját forrás mértéke a megpályázott összeg 25 százaléka. Mivel a társaság a maximális, 10 millió forint támogatási igénnyel nyújtja be pályázatát, az önrész mértéke 2,5 millió forint.

A pályázat benyújtása a korábban jóváhagyott összegen felül nem igényel további önkormányzati támogatást.

A pályázatot 2025. június 27-ig lehet benyújta

ni.

Javaslom a Tisztelt Közgyűlésnek, hogy a pályázat benyújtását támogatni szíveskedjenek, azzal, hogy az önrész biztosítéka Szombathely MJV költségvetési rendeletében jóváhagyott önkormányzati támogatás terhére történjen.

**VI. Javaslat a Szombathelyi Parkfenntartási Kft.-vel kötött vállalkozási szerződés 2025. évi módosítására**

Szombathely Megyei Jogú Város Önkormányzata 2024. december 19-én a Szombathelyi Parkfenntartási Kft.-vel kötött vállalkozási szerződést a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások ellátására. A Közgyűlés a város közterületein végzett parkfenntartási szolgáltatás elvégzésére 2025. évben bruttó 550.000.000 Ft millió forintot biztosított.

A 2025. évre vonatkozó parkfenntartási keretösszeg bruttó 17.500.00 Ft-tal történő emelése vált szükségessé a Szombathelyi Parkfenntartási Kft. alkalmazottainak egyszeri bérkiegészítése érdekében.

Mindezek értelmében javaslom, hogy a Közgyűlés által a város közterületein végzett parkfenntartási szolgáltatás elvégzésére vonatkozó szerződés fentiek szerinti módosítása kerüljön elfogadásra.

Kérem a Tisztelt Közgyűlést, hogy a város tulajdonában álló közterületi és egyéb zöldfelületi rendszerek fenntartásáról, valamint e feladatokhoz kapcsolódó egyéb szolgáltatások elvégzéséhez szükséges költségvetési fedezet biztosításáról a 2025. évre vonatkozóan gondoskodni, valamint a fenti munkákra vonatkozó vállalkozási szerződés módosítását elfogadni szíveskedjék.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2025. június 12.**

 **/: Dr. Nemény András :/**

**I.**

**Határozati javaslat**

**……/2025. (VI. 19.) Kgy. sz. határozat**

Szombathely Megyei Jogú Város Közgyűlése a **SZOVA-Projekt Projektfejlesztési Kft.** végelszámolással történő megszüntetésével kapcsolatos tájékoztatót megtárgyalta, és tudomásul veszi.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője

Kovács Cecília, a társaság ügyvezetője)

**Határidő:** azonnal

**II.**

**Határozati javaslat**

**……/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése úgy határoz, hogy a Fogyatékkal Élőket és Hajléktalanokat Ellátó Közhasznú Nonprofit Kft. cégneve az Alaptörvény XV. cikk alapjogok biztosításáról szóló (5) bekezdésére hivatkozva módosuljon Fogyatékossággal Élőket és Hajléktalanokat Ellátó Közhasznú Nonprofit Kft. elnevezésre.

2./ A Közgyűlés úgy határoz, hogy a Fogyatékkal Élőket és Hajléktalanokat Ellátó Közhasznú Nonprofit Kft. rövidített elnevezése FÉHE Nonprofit Kft.-re módosuljon.

3./ A Közgyűlés felhatalmazza a társaság ügyvezetőjét, hogy a névváltoztatással kapcsolatos intézkedéseket megtegye. A Közgyűlés felhatalmazza a polgármestert, hogy a társaság alapító okiratának módosítását aláírja.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője

Németh Klára, a társaság ügyvezetője)

**Határidő:** azonnal

**III.**

**Határozati javaslat**

**……/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése úgy határoz, hogy a FALCO KC Szombathely Sportszolgáltató Kft. ügyvezetőjének 2025. július 1. napjától ……… napjáig terjedő határozott időtartamra ……………….-ot választja meg munkaviszony keretében, havi bruttó …………….,- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

2./ A Közgyűlés felkéri a polgármestert, hogy az 1./ pontban megválasztott ügyvezető munkaszerződését aláírja.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** 1./ azonnal

 2./ 2025. július 1.

 3./ 2025. július 15.

**IV.**

**Határozati javaslat**

**……/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése a Haladás 1919 Labdarúgó Kft. 2025/2026. évi üzleti tervét az előterjesztés 2. számú melléklete alapján javasolja elfogadni a társaság taggyűlésének azzal, hogy ha az önkormányzat közreműködésével szponzori támogatásban részesül a Kft., a szponzorációs támogatás összege az önkormányzati támogatás összegét csökkenti.

2./ A Közgyűlés felhatalmazza a Haladás 1919 Labdarúgó Kft. ügyvezetőjét, hogy azokkal a játékosokkal, akiknek a jövőbeni értékesítésére reális lehetőség van, több évre kössön szerződést úgy, hogy az nem jelenthet többlettámogatási igényt a 2025. évi önkormányzati támogatáshoz viszonyítva.

3./ A Közgyűlés javasolja a társaság taggyűlésének, hogy a Haladás 1919 Labdarúgó Kft. ügyvezetőjének díjazása 2025. július 1. napjától havi bruttó 225.000,- Ft összegben kerüljön megállapításra. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

4./ A Közgyűlés javasolja a taggyűlésnek, hogy hatalmazza fel a társaság ügyvezetőjét a 12/2025. (I. 30.) Kgy. sz. határozat alapján a módosításokkal egységes szerkezetű társasági szerződés aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Keringer Zsolt, a társaság ügyvezetője)

**Határidő:** társaság taggyűlése

**V.**

**Határozati javaslat**

**……/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése javasolja a Savaria Turizmus Nonprofit Kft. taggyűlésének jóváhagyásra, hogy a társaság a Nemzeti Kulturális Alap Közösségi Programok és Fesztiválok Kollégiuma által kiírt 506107/263 kódszámú felhívásra pályázatot nyújtson be.

2./ A Közgyűlés jóváhagyja, hogy a pályázatban előírt 25 %-os kötelező saját forrás – 2.500.000,- Ft – biztosítéka az önkormányzat 2025. évi költségvetésről szóló 4/2025. (II. 28.) önkormányzati rendeletében jóváhagyott önkormányzati támogatás terhére történjen, azzal, hogy további önkormányzati forrást nem igényel.

**Felelős:**  Dr. Nemény András polgármester

 Horváth Soma alpolgármester

Dr. Károlyi Ákos jegyző

 (végrehajtásért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője

 Grünwald Stefánia, a társaság ügyvezetője)

**Határidő:** társaság taggyűlése

**VI.**

**Határozati javaslat**

**……/2025. (VI. 19.) Kgy. sz. határozat**

1./ A Közgyűlés a Szombathelyi Parkfenntartási Kft.-vel kötött vállalkozási szerződés módosítására tett javaslatot megtárgyalta és úgy dönt, hogy a város közterületein végzett parkfenntartási szolgáltatás elvégzésére a 2025. évi szerződésben szereplő keretösszeget – az alkalmazottak egyszeri bérkiegészítése érdekében – bruttó 17.500.000 Ft-tal megemelve összesen bruttó 567.500.000 Ft keretösszeget biztosít.

2./ A Közgyűlés a keretösszeg megemelésének forrását a soron következő költségvetési rendelet módosításakor biztosítja.

3./ A Közgyűlés jóváhagyja a vállalkozási szerződés 29. pontjában a keretösszeg fentiek szerinti módosítását, továbbá azt, hogy a vállalkozási szerződés 1. számú melléklete helyébe az előterjesztés 3. számú mellékletét képező „Parkfenntartási munkatípusok” táblázata lépjen. A Közgyűlés felhatalmazza a polgármestert a szerződés módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Gyiráczné Dr. Speier Anikó, Városüzemeltetési és Városfejlesztési Osztály vezetője

Stéger Gábor a Közgazdasági és Adóosztály vezetője

Izer Gábor Nándor, a Szombathelyi Parkfenntartási Kft. ügyvezetője)

**Határidő:** 1., 3./ azonnal

2./ a költségvetési rendelet soron következő módosítása